RÁMCOVÁ ZMLUVA O DODANÍ REKLAMNÝCH A PROPAGAČNÝCH PREDMETOV

č.XX/2023

uzavretá medzi týmito zmluvnými stranami:

1. Objednávateľ: Slovenská akademická asociácia pre medzinárodnú spoluprácu (SAAIC)

Sídlo: Križkova 9, 811 04 Bratislava

Zástupca: Ing. Jozef Detko

IČO: 307 78 867

DIČ: 2020900563

Bankové spojenie: VÚB, a.s.

Číslo účtu: SK94 0200 0000 0045 4344 2559

a

2. Dodávateľ:

Sídlo:

Zástupca:

Email:

IČO:

DIČ:

Bankové spojenie:

Číslo účtu:

**Preambula**

Táto rámcová zmluva o dodaní reklamných a propagačných predmetov sa uzatvára ako výsledok obstarávania realizovaného prieskumom trhu vo forme výzvy na predkladanie cenových ponúk na predmet zákazky “Reklamné predmety 2023-2025”. Na základe výsledku obstarávania bola vybraná ponuka úspešného uchádzača v súlade s podmienkami uvedenými vo výzve na predkladanie cenových ponúk. Na základe tejto skutočnosti a predloženej ponuky dodávateľa sa zmluvné strany v slobodnej vôli v súlade s platnými právnymi predpismi rozhodli uzatvoriť túto zmluvu.

**Článok I.**

**Predmet zmluvy**

1. Predmetom rámcovej zmluvy je úprava práv a povinností zmluvných strán v súvislosti s dodávaním reklamných a propagačných predmetov a súvisiacich služieb. Dodávateľ zabezpečí aj súvisiace služby spojené s balením tovaru, dodaním tovaru na miesto dodania, a s vyložením v mieste jeho umiestnenia, Predmet zmluvy bude realizovaný formou individuálnych objednávok. Bližší opis predmetu zmluvy je uvedený v prílohe č.1 k tejto zmluve.
2. Dodávateľ sa zaväzuje po dobu právnej záväznosti tejto zmluvy poskytovať objednávateľovi dodávanie reklamných a propagačných predmetov a služby s tým spojené podľa odseku 1 na miesto určenia, vrátane dopravy a v lehote určenej objednávateľom a objednávateľ sa zaväzuje zaplatiť dodávateľovi za riadne a včas dodanú zásielku reklamných a propagačných predmetov a súvisiace služby dohodnutú cenu v zmysle a za podmienok uvedených v tejto zmluve.

**Článok II.**

**Práva a povinnosti dodávateľa a objednávateľa**

1. Dodávateľ sa zaväzuje dodávať reklamné a propagačné predmety a služby s tým spojené za podmienok stanovených touto zmluvou.
2. Dodávateľ zodpovedá za kvalitu reklamných a propagačných predmetov a poskytnutých služieb a za dodržiavanie príslušných zákonných predpisov.
3. Miestom dodania tovaru je sídlo objednávateľa, resp. iné miesto podľa požiadaviek objednávateľa uvedené na čiastkových objednávkach.
4. Lehota dodania tovaru je do 10 pracovných dní od potvrdenia objednávky dodávateľom, resp. na základe dohody špecifikovanej na čiastkových objednávkach. Dodávateľ je povinný písomne odsúhlasiť objednávku do 2 pracovných dní od doručenia objednávky. Objednávku objednávateľ zašle elektronicky na adresu dodávateľa na mail kontaktnej osoby v označení zmluvných strán v záhlaví tejto zmluvy. Objednávateľ si vyhradzuje právo na predloženie vzoriek jednotlivých objednaných reklamných predmetov.
5. Zmluvné strany sa dohodli, že dodávateľ v lehote najneskôr 3 pracovných dní odo dňa potvrdenia objednávky predloží objednávateľovi na schválenie spôsob a parameter potlače (formou vizualizácie v PDF súbore) v súlade s predpísanou identitou programu Erasmus+ v prílohe 2 tejto zmluvy na objednaných reklamných predmetoch.
6. Objednávateľ bezodkladne rozhodne o jednotlivých vzoroch predložených dodávateľom podľa ods.5 tohto článku a svoje rozhodnutie o schválení alebo neschválení potvrdí emailom na mail kontaktnej osoby v označení zmluvných strán tejto zmluvy. V prípade, že objednávateľ neodsúhlasí predložený vizuál finálnej podoby reklamného predmetu, je dodávateľ povinný do 3 pracovných dní od oznámenia o ich neodsúhlasení, predložiť dodávateľovi nový vizuál finálnej podoby reklamného predmetu so zapracovanými pripomienkami objednávateľa. Po schválení predloženej finálnej podoby reklamného predmetu objednávateľom, je povinný dodávateľ dodať reklamné predmety v zmysle objednávky za podmienok dohodnutých v tomto článku.
7. Objednávateľ sa zaväzuje poskytnúť potrebnú súčinnosť pre riadne vykonávanie dohodnutých služieb.
8. Dopravu tovaru na miesto určené objednávateľom zabezpečuje dodávateľ na vlastné náklady osobne alebo kuriérskou spoločnosťou tak, aby bola zabezpečená dostatočná ochrana tovaru pred jeho poškodením a znehodnotením. Nebezpečenstvo škody na tovare prechádza na objednávateľa okamihom odovzdania tovaru objednávateľovi. Prevzatie tovaru objednávateľ potvrdí na dodacom/prepravnom liste svojim podpisom. Pri doručení tovaru formou osobného dodania dodávateľom, objednávateľ pri jeho preberaní preverí, či dodaný tovar nie je poškodený. Ak je tovar viditeľne poškodený, takýto tovar objednávateľ nie je povinný prevziať. Pri doručení tovaru formou zásielky kuriérskou spoločnosťou, objednávateľ pri prevzatí zásielky preverí, či zásielka nie je viditeľne poškodená. Ak je zásielka viditeľne poškodená (napr. otvorený alebo poškodený balík), objednávateľ na mieste spíše s kuriérom reklamačný protokol, v ktorom uvedenie aj rozsah poškodenia zásielky. Následne oznámi túto skutočnosť dodávateľovi s informáciou o rozsahu poškodenia zásielky a o stave obsahu danej zásielky.
9. Objednávateľ nadobudne vlastnícke právo k dodanému tovaru až úplným zaplatením kúpnej ceny.
10. Skryté vady môže objednávateľ reklamovať u dodávateľa v lehote 6 mesiacov od prevzatia tovaru. V prípade oprávnenej reklamácie objednávateľa je dodávateľ povinný vymeniť vadné reklamné predmety za reklamné predmety bez vád. Vadné reklamné predmety budú vymenené na náklady dodávateľa bezodkladne. Splatnosť úhrady sumy za reklamovaný, vadný tovar sa týmto posúva o 14 dní odo dňa opätovného dodania reklamných predmetov bez vád v prípade.
11. Dodávateľ sa zaväzuje ponúknuť objednávateľovi na predmet plnenia záruku v trvaní 6 mesiacov. Záručná doba začína plynúť dňom prevzatia kupovaných tovarov na základe dodacieho/prepravného listu.

**Článok III.**

**Zmluvná cena**

1. Zmluvné strany sa dohodli, že celková maximálna súhrnná výška ceny za predmet zmluvy uvedený v článku I. a prílohe č.1 tejto zmluvy po celú dobu právnej záväznosti tejto zmluvy nemôže presiahnuť objednávateľom stanovený finančný limit vo výške .............. EUR vrátane DPH (............... EUR bez DPH), pričom objednávateľ nie je povinný uvedený finančný limit v plnej výške vyčerpať. Cena je konečná a zahrňuje aj všetky prípadné výdavky dodávateľa účelne vynaložené v priamej súvislosti s kúpou a dodaním tovaru. Jednotlivé objednávky počas doby trvania zmluvy budú realizované na základe vypracovaných ponukových listov s aktuálnou cenou požadovaných predmetov v požadovaných počtoch.
2. Dohodnutú kúpnu cenu dodaného tovaru a poskytnutých služieb bude objednávateľ uhrádzať dodávateľovi na základe riadne vystavených faktúr na základe potvrdeného dodacieho/prepravného listu do 14 dní od ich doručenia.
3. Pre prípad nedodržania podmienok tejto zmluvy dohodli zmluvné strany nasledovné sankcie:

a) V prípade, že objednávateľ je v omeškaní s úhradou riadne vystavenej faktúry, dodávateľ má právo na zaplatenie úrokov z omeškania z dĺžnej sumy za každý deň omeškania vo výške podľa Nariadenia vlády SR č. 21/2013 Z.z. a jeho neskorších úprav, ktorým sa vykonávajú niektoré ustanovenia Obchodného zákonníka.

b) V prípade, že je dodávateľ v omeškaní s dodávkou tovaru, uhradí dodávateľ úrok z omeškania vo výške 0,05% z objednanej hodnoty tovaru za každý deň omeškania.

**Článok IV.**

# **Ochrana osobných údajov**

1. Ustanovenia o spracúvaní osobných údajov sa riadia čl. 28 Nariadenia Európskeho parlamentu a Rady (EÚ) 2016/679 o ochrane fyzických osôb pri spracúvaní osobných údajov a o voľnom pohybe takýchto údajov, ktorým sa zrušuje smernica 95/46/ES (všeobecné nariadenia o ochrane osobných údajov – GDPR) a zákonom č. 18/2018 Z. z. o ochrane osobných údajov a o zmene a doplnení niektorých zákonov v účinnom znení. Dodávateľ a jeho zamestnanci sú povinní zachovávať mlčanlivosť o osobných údajoch získaných od objednávateľa, s ktorými prídu do styku, počas trvania, ako aj po ukončení platnosti zmluvy.

**Článok V.**

**Trvanie a zánik zmluvy**

1. Táto zmluva sa uzatvára na dobu určitú od ........... do .............. alebo do vyčerpania finančného limitu podľa článku III. ods.1 tejto zmluvy, podľa toho, ktorá skutočnosť nastane skôr.
2. Táto zmluva nadobúda platnosť dňom podpisu oboma zmluvnými stranami a účinnosť dňom nasledujúcim po dni jej zverejnenia v Centrálnom registri zmlúv.
3. Každá so zmluvných strán môže vypovedať Zmluvu bez uvedenia dôvodu. Výpovedná lehota je dva mesiace a začína plynúť od prvého dňa mesiaca nasledujúceho po doručení písomnej výpovede druhej zmluvnej strane.
4. Ak dodávateľ poruší akúkoľvek povinnosť, ktorá mu vyplýva z tejto Zmluvy, objednávateľ je oprávnený od zmluvy odstúpiť. Odstúpenie od zmluvy je účinné odo dňa doručenia prejavu vôle odstúpiť od zmluvy druhej zmluvnej strane. Platnosť zmluvy končí dňom doručenia odstúpenia od zmluvy dodávateľovi.
5. Zmluvné strany sa zaväzujú najneskôr pri ukončení tejto zmluvy vrátiť si navzájom všetky písomnosti, ktoré si poskytli a zároveň zachovať mlčanlivosť o údajoch a skutočnostiach, ktoré sa dozvedeli v súvislosti s touto zmluvou.

**Článok VI.**

1. Túto zmluvu je možné meniť a doplňovať iba písomnými dodatkami podpísanými obidvoma zmluvnými stranami a oznčenými príslušným poradovým číslom.
2. Právne vzťahy vyplývajúce z tejto zmluvy sa riadia príslušnými ustanoveniami Obchodného zákonníka.
3. Zmluva je vypracovaná v podobe elektronického dokumentu podpísaná kvalifikovaným elektronickým podpisom.
4. Zmluvné strany vyhlasujú, že sú spôsobilé na právne úkony, že zmluvu uzavreli na základe vzájomnej dohody a na základe slobodnej a vážnej vôle, zmluvu neuzatvorili v tiesni, ani za nápadne nevýhodných podmienok, zmluva je urobená v predpísanej forme, zmluvu si pozorne prečítali, jej obsahu porozumeli a na znak súhlasu s ňou ju podpísali.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Dodávateľ: Objednávateľ:

Meno a priezvisko oprávnenej osoby Ing. Jozef Detko

**Príloha č.1**

**Špecifikácia predmetu zákazky/Cenová ponuka**